Jan Rhaap – Wat is mens? - Vonk Musiek
HomeMusiekJan Rhaap – Wat is mens?
Weereens sing hierdie plaasseun in jou hart in met sy sterk stem, eerlike lirieke, goeie verwerkings en oorspronklike liedjies. Dis verkeerd om mense te vergelyk, maar hierdie voel amper soos 'n moderne weergawe van Koos Dup. Musiek wat nog lank in ons harte gaan boer.
Weereens 'n album vol gelaai soos 'n skaaplorrie met oorspronklike musiek. RAMSKILPAD is 'n tong-in-die-kies liedjie wat die vrouens (kamtig) nie mag hoor nie wat oor 'n mannesamekoms handel. BYT VAS en RUK DIE PLEISTER AF maak Jan sy hart oop en hy sing van moed hou, vasbyt; vir die lewe asook die liefde.
VREDE IN MY HART is 'n treffer in wording wat tans 'n spieëlbeeld van Jan se lewe is. Die smag na 'n plek waar die stilte raas, weg van die stad se gejaag. Hier sing hy van iets waarna ons almal smag. Hy sluit af met 'n droom wat baie met hom deel; 'n HUISIE IN DIE BOS.
Jy sien Griekwaland. Jy voel die liefde en verlange. Die bietjie stout sit 'n glimlag op jou gesig, maar hierdie album wys jou hoe 'n boer jou hart kan sag sing en jy met elke liriek kan identifiseer op jou eie manier. Deur jou eie storie.